text: Reddede livet på svane: Stop det svineri
  18 maj 2016 kl. 10.06
  Dyrenes Beskyttelse måtte komme en svane i Slotssøen i Kolding til undsætning. En metalring om næbbet var ved at tage livet af den.
  Da Dyrenes Beskyttelse fik en melding om en svane i nød, var de ikke længe om at rykke ud.
  I Slotssøen i Kolding fandt de fuglen, der havde fået en metalring fra en chokolademælksflaske om næbbet.
  Ringen sad fast nederst på næbbet og forhindrede svanen i at spise. Det ville derfor kun være et spørgsmål om tid, før den ikke kunne klare sig mere.
  Et hold fra Dyrenes Beskyttelse fik fanget svanen, og kunne derefter klippe metalringen af næbbet.
  -  Det er desværre tit, at vi ser den slags. Dyr, der kommer til skade på grund af menneskers affald. For svømmefuglenes vedkommende kan det være alt muligt. Fiskesnører, fiskenet, plastic og andet folk smider i vandet. Det er farligt for dyrene, siger Laila Andersen, områdeformand Vejle, Dyrenes Beskyttelse til TV SYD.
  Hun kommer derfor nu med en opsang til alle, der færdes i naturen.
  - Jeg vil opfodre til, at man tænker sig gevaldigt om, før man bare kyler sit affald i naturen.  Om det er ved søen eller langs landevejen, så må svineriet stoppe, for det får tit en fatal konsekvens for de dyr, der får fat i affaldet, siger Laila Andersen til TV SYD.
  
  